Brian Mikkelsen (KF), 1999-11-16:
Det konservative Folkeparti har fra starten støttet forsøgene med de regionale kulturforsøg.
For os har det været afgørende vigtigt at få brudt nogle af de gamle strukturer op for at prøve, om tingene kunne gøres anderledes og bedre.
Vi har gerne villet væk fra den her typiske statslige dominans på kulturområdet og i stedet for give de lokale regioner mulighed for at præge det lokale kulturliv i langt højere grad end tidligere.
Derfor var vi også velvillige over for daværende kulturminister Jytte Hildens forslag på området, også da man skulle evaluere det, og vi synes stadig væk, at ideen om at lægge mest muligt ud er glimrende set fra konservativ side.
De regionale kulturforsøg har i en vis grad virket efter hensigten.
Konsulentrapporten fra Nellemann viser jo også, at hvis man kigger sådan på forskellige succeskriterier og raten for det, ser det jo glimrende ud. Kulturforsøgene har mange steder formået at sætte nyt liv i kulturlivet i provinsen, og i flere regioner har man jo oplevet et stigende engagement fra lokalbefolkningens side.
Så set fra konservativ side
kan vi som udgangspunkt støtte det forslag, som ministeren er kommet med, der jo har til formål at gøre forsøgene af mere permanent karakter.
Men alt er ikke lutter lagkage, hvis vi skal sige det med et populært mundheld.
Der er også nogle områder, som vi gerne vil se lidt nærmere på under udvalgsarbejdet.
Først og fremmest vil vi gerne se på, om der er nok frihedsgrader i ministerens lovforslag.
Er der levnet nok plads til de de kulturskabende aktiviteter, der er i regionerne?
Problemet - hvor ministeren rimelig godt, synes jeg, forsøger at holde tungen lige i munden - er jo, at man på en og samme tid ønsker at lægge opgaver ud til de lokale regioner og at sikre, som ministeren skriver i forslaget, at den eksperimenterende kunst overlever, og at den lokale kultur ikke blot ender med Dansktoppen og harmløse skilderier.
Det er selvfølgelig en intention, vi er enige med kulturministeren i, og det er også beundringsværdigt, at man søger at balancere mellem de to stole.
Men det er også en særdeles vanskelig øvelse, og efter vores overbevisning kan man godt balancere lidt bedre, end der er lagt op til i forslaget, selv om intentionen har været god nok.
Der er i ministerens udspil en efter vores opfattelse stærk overvægt til den side, der ønsker beskyttelse af kunsten, og det har resulteret i en for begrænset decentralisering og et for lille råderum til de enkelte kommuner og amter.
Men det vil vi prøve at se på under den videre behandling.
Vi vil også gerne benytte lejligheden til at studere de økonomiske konsekvenser nærmere.
Vi har jo i løbet af efteråret kunne læse i dagspressen, at Kommunernes Landsforening og Amtsrådsforeningen mener, at ministerens forslag vil medføre forringede økonomiske vilkår, og det synes vi ikke skal være intentionen og formålet med forslaget.
Meningen er vel, at man får en synergieffekt af, at staten kommer på banen.
Jeg kan godt se formålet med det, og derfor støtter vi egentlig varmt, at man inspirerer og får skabt nogle incitamenter til, at man ude lokalt laver nogle varige kulturforsøg.
Men det må jo ikke betyde, at man sparer på gassen et andet sted.
Det er i hvert fald ikke det, der er formålet med det her; der må være en nettobalance, som er nul, når vi ser på, hvad man giver ud, og hvad man får ind.
Men alt i alt synes jeg, det er et glimrende forslag med en rigtig intention, som vi fra konservativ side kan bakke op.